**ОБРАЗОВНИ СТАНДАРДИ ЗА СРПСКИ КАО СТРАНИ ЈЕЗИК**

УЛОГА И ЦИЉ ОБРАЗОВНИХ СТАНДАРДА

Образовни стандарди представљају основу за планирање наставе. Они се користе у кумулативном смислу, односно њима се проверавају компетенције развијене током три образовна периода учења Српског као страног језика. Наставник у избору стандарда треба да буде флексибилан, водећи рачуна о специфичности циљне групе и њиховој потреби за прогресијом у учењу. Исти стандард (или његов део) може се активирати се више пута током периода учења, сваки пут уз другу наставну јединицу. Такво поступање осигурава сагледавање ученичких постигнућа из нових углова, а њихова знања и вештине се утврђују, проширују и систематизују. Стандарди су дефинисани на три нивоа: основни, средњи и напредни, при чему се према психомоторним критеријумима сматра да би компетенције на **основном нивоу** требало да достигне 80% ученика, **на средњем** 50%, а **на напредном** 25% ђака.

ПОВЕЗАНОСТ ПРОГРАМА, ИСХОДА И ОБРАЗОВНИХ СТАНДАРДА

У односу на Програм наставе и учења, стандарди се налазе пре, а у односу на процес наставе и учења у целини, налазе се на крају образовања. На основу дефинисаних стандарда израђен је Програм наставе и учења за Српски као страни језик, а на крају школовања ће се оствареношћу стандарда проверити квалитет и знање ученика. Програм је заснован на општим циљевима и исходима образовања и васпитања и реалним потребама ученика којима је намењен. Усмерен je на процес и исходе учења. Пажљиво бирани садржаји су у функцији остваривања исхода који су дефинисани као функционално знање ученика тако да показују шта ће ученик бити у стању да учини, предузме, изведе, обави захваљујући знањима, ставовима и вештинама које је градио и развијао током учења наставног предмета. Овако конципиран програм подразумева да оствареност исхода води ка развијању компетенција, и то како општих и специфичних предметних, тако и кључних. Прегледом исхода који су дати у оквиру програма наставе и учења може се видети како се постављају темељи развоја кључних компетенција (укључујући и академску) које желимо да ученици (којима је програм намењен) имају на крају образовног циклуса. На путу остваривања циља и исхода улога наставника је врло важна јер програм пружа простор за слободу избора и повезивање садржаја, метода наставе и учења и активности ученика који одговарају контексту и условима у којима се одвија настава. Оријентација на процес учења и исходе брига је не само о резултатима, већ и начину на који се учи, односно како се гради и повезује знање у смислене целине, како се развија мрежа појмова и повезује знање са практичном применом што треба да осигура социјални и економски напредак, социјалну кохезију и интеграцију деце којој је српски страни језик. У том смислу настава српског као страног језика стоји у директној вези са осталим наставним предметима, будући да ученици развијањем језичких компетенција стичу већу аутономију у учењу и управљању сопственим напредком. Оно чиме наставник у свом раду треба првенствено да се руководи јесу општепредметне и специфичне предметне компетенције, које, у датом случају, представљају одговор на питања: Зашто ученику треба предмет Српски као страни језик? Шта ће он од онога што је учио у оквиру овог предмета бити у стању да уради, примени, употреби у свом животу, изван образовне ситуације, или током свог даљег образовања? Компетенције почињу да се изграђују током процеса наставе и учења, али је најбитније да оне дођу до изражаја када ученик изађе из њега. Будући да мерењу помоћу стандарда подлежу и исходи и компетенције, њихова примена обезбеђује адекватно мерење свега онога што је постигнуто током процеса наставе и учења Српског као страног језика.

ФОРМА И ЕЛЕМЕНТИ ОБРАЗОВНИХ СТАНДАРДА

По својој форми, стандарди представљају наративне описе компетенција, схваћених у најширем смислу, односно свега онога што ученик треба да зна и уме да обави на **српском као страном језику**. Компетенције су дефинисане на различитим нивоима општости, почев од оног највишег, као глобалне компетенције која се потом разлаже на специфичне предметне компетенције, и то: функционално-прагматичку, лингвистичку и интеркултурну. Да би се стандарди могли користити као поуздан инструмент за проверу квалитета, њих треба схватити не само као оквир наставе и учења већ и као оријентир за креирање задатака за формативну и сумативну евалуацију која би била прилагођена сваком ученику, његовим индивидуалним карактеристикама, не само социолошким, културолошким и интелектуалним, већ и у погледу предзнања, начина учења, темпа учења и брзине напредовања. Механизми евалуације који би били засновани искључиво на провери стечених лингвистичких (превасходно граматичких, а делимично и лексичких) знања, нису довољно целовити. Стандарди треба да наводе наставника да одговарајуће вреднује учинак ученика у језичким активностима разумевања говора, разумевања писаног текста, писаног и усменог изражавања, као и у могућностима преношења језичких садржаја из једног језика у други. Заједно са стицањем лингвистичких знања и интеркултурне осетљивости достизање датих стандарда доприноси развијању укупне комуникативне компетенције и у потпуности одговара циљу наставе и учења српског као страног језика, а то је превасходно продуктивно овладавање српским језиком и оспособљавање ученика за комуникацију у реалним животним околностима и његова употреба у образовне сврхе.

ОПШТА ПРЕДМЕТНА КОМПЕТЕНЦИЈА

|  |
| --- |
|  |
|  |
| Општа предметна компетенција или језичка комуникативна компетенција обухвата поседовање свести о језику као комуникационом средству, располагање основном језичком писменошћу и схватање повезаности између језикâ и културних идентитета. Она омогућава ученику да се користи једноставним језичким средствима у циљу обављања елементарне писмене и усмене комуникације, остваривања интеракције и преношења информативних и других садржаја из полазног језика **ка српском језику** и обрнуто, у приватном, јавном и образовном контексту. |
| **Основни ниво** |
| Ученик разуме **основне** информације у најједноставнијим писаним и усменим исказима. У усменом и писаном општењу користи **најједноставнија** језичка средства за исказивање информација о себи и својим непосредним потребама. Познаје **најосновније** граматичке и лексичке елементе. **Разуме** **најосновније** појаве и процесе циљне културе. |
| **Средњи ниво** |
| Ученик разуме препознатљиве и предвидиве информације у **једноставним** врстама писаних текстова и формама усменог општења, а које се односе на њему блиске ситуације и појаве. |
| Користи **типске фразе, готове изразе, конструкције и просте** реченице за формулисање **једноставних** исказа везаних за сопствену личност и свакодневне активности или послове. Познаје одређени број граматичких елемената и структура и **основну** лексику из домена сопствене свакодневице и непосредног интересовања. **Поседује свест** о **изразитим** сличностима и разликама између своје и циљне културе. |
| **Напредни ниво** |
| Ученик разуме **фреквентне** речи и изразе који се користе у свакодневној усменој и писаној комуникацији, везане за сопствену личност, окружење, интересовања, школски контекст. Поседује елементарни репертоар језичких средстава за савладавање типичних и уобичајених свакодневних комуникативних ситуација. Ученик **уочава** разлике између сопствене и циљне културе и прилагођава своје понашање **основним** општеприхваћеним друштвеним конвенцијама. |

СПЕЦИФИЧНЕ ПРЕДМЕТНЕ КОМПЕТЕНЦИЈЕ

1) ФУНКЦИОНАЛНО-ПРАГМАТИЧКА КОМПЕТЕНЦИЈА

Функционално-прагматичка компетенција представља комуникативну компетенцију у ужем смислу и обухвата умеће рецепције (разумевања говора и разумевања писаног текста), умеће продукције (писано и усмено изражавање), умеће интеракције и умеће језичког посредовања (медијације).

*Основни ниво*

Ученик разуме најфреквентније речи и изразе из свакодневног спорог и разговетног говора, као и најједноставније писане текстуалне форме. Уме да обави основне комуникативне активности (поздрављање, представљање, добродошлица, опраштање, захваљивање, пружање информација о себи, распитивање о суштинским информацијама које се тичу саговорника).

*Средњи ниво*

Ученик разуме уобичајене речи, изразе, фразе и кратке везане усмене исказе и записе који се тичу његових непосредних искуствених доживљаја и сфера интересовања. Сналази се у кратким и увежбаним комуникационим секвенцама и улогама, уз употребу научених и уобичајених фраза и формула (постављање питања и давање одговара).

*Напредни ниво*

Ученик разуме фреквентне и уобичајене писане и усмене исказе, као и кратке, једноставне текстове и усмене прилоге везане за познате теме, појаве и догађаје. Обавља основне језичке функције (давање и тражење, тј. размена информација о искуствено блиским датостима и појавама, једноставно исказивање идеја и мишљења), у писаном и усменом општењу, уз успостављање базичног, али ефикасног друштвеног контакта.

2) ЛИНГВИСТИЧКА КОМПЕТЕНЦИЈА

Лингвистичка компетенција се односи на познавање и разумевање принципа функционисања и употребе језика и обухвата фонолошко-фонетска, правописна, лексичка, семантичка, граматичка (морфосинтаксичка) знања.

*Основни ниво*

Ученик познаје изговор фреквентних, понављаних и меморисаних гласова, као и неких најчешћих гласовних група. Повезује гласове и начин(е) њиховог записивања у увежбаним речима. Познаје ограничени број регуларних морфолошких облика и синтаксичких структура у оквиру наученог контигента језичких средстава. Користи елементарне и најфреквентније речи и изразе за савладавање основних комуникативних активности.

*Средњи ниво*

Ученик познаје исправан изговор већине гласова и гласовних група, уз ограничења акценатско-интонацијске природе. Ученик исправно записује гласове и гласовне комбинације и познаје одређен број основних правописних правила. Ученик познаје једноставне граматичке елементе и конструкције. Ученик познаје ограничени репертоар готових израза и вишечланих конструкција за исказивање свакодневних конкретних активности и потреба.

*Напредни ниво*

Ученик углавном правилно изговара све гласове и гласовне групе, чак и у тежим и неувежбаним комбинацијама гласова, уз поштовање акценатско-интонацијских правила. Записује речи и изразе с релативном ортографском тачношћу и познаје фреквентна правописна правила. Познаје одређени број граматичких елемената и конструкција, укључујући и најчешће изузетке, као и основне начине творбе именица, глагола, придева, прилога. Ученик познаје фреквентне лексичке елементе који се односе на искуствено блиске теме и ситуације.

3) ИНТЕРКУЛТУРНА КОМПЕТЕНЦИЈА

*Основни ниво*

Ученик познаје основне појаве и процесе који одликују свакодневни живот циљне културе / циљних култура, познаје основне просторне и временске оквире развоја циљне културе / циљних култура, као и најзначајније личности и дела из историје и савременог доба. Ученик показује интересовање за одређене појаве и личности циљне културе.

*Средњи ниво*

Ученик поседује основна знања о разликама у свакодневном животу и разуме да су разлике последица сложености културе. Ученик познаје и разуме основне природне и друштвене специфичности циљне културе. Ученик поседује свест о основним сличностима и разликама између своје и циљне културе и препознаје/избегава најкритичније табуе и неспоразуме у комуникацији. Негује позитиван и отворен став према разликама које препознаје између своје и циљне културе.

*Напредни ниво*

Ученик поседује општа знања о свакодневном животу, друштву и култури страног/страних језика. Разуме утицај природних и друштвених појава на процесе у властитој и циљној култури; разуме положај земаља циљне културе у свету и њихову везу са властитом културом. Прихвата разлике које постоје између властите и циљне културе и уме да прилагоди понашање основним конвенцијама. Негује став отворености и радозналости према циљној култури / циљним културама и поседује основне вештине за критичко истраживање и разумевање појава циљне и властите културе.

ИСКАЗИ СТАНДАРДА ПО КОМПЕТЕНЦИЈАМА И НИВОИМА

Следећи искази описују шта ученик/ученица зна, уме и може функционално да примени на основном, средњем и напредном нивоу. Искази стандарда су разврстани по компетнцијама и нивоима образовних постигнућа.

1. ФУНКЦИОНАЛНО-ПРАГМАТИЧКА КОМПЕТЕНЦИЈА

РАЗУМЕВАЊЕ ГОВОРА (СЛУШАЊЕ)

ОСНОВНИ НИВО

* СЈСТ.1.1.1. Разуме уобичајене поздраве и једноставне језичке изразе културног обраћања у свакодневној комуникацији.
* СЈСТ.1.1.2. Разуме фреквентне речи и једноставне исказе у јасно контекстуализованом и спором говору.
* СЈСТ. 1.1.3. Разуме једноставне поруке и питања која се односе на основне информације и непосредно окружење.
* СЈСТ.1.1.4. Разуме кратка, једноставна, разговетно и споро изговорена упутства.
* СЈСТ.1.1.5. Разуме предмет једноставног разговора других лица о познатим/блиским темама (нпр. личне и породичне ствари, непосредно окружење) уколико се говори споро и разговетно.
* СЈСТ.1.1.6. Разуме поједине речи и једноставне изразе из текстова песама примерених узрасту.

СРЕДЊИ НИВО

* СЈСТ.2.1.1. Разуме информације из краћег контекста (до 10 реченица) које се односе на свакодневне потребе и интересовања ученика.
* СЈСТ.2.1.2. Разуме основни смисао и главне информације из разговора двоје или више (са)говорника о блиским и познатим темама, уколико се говори разговетно и умереним темпом.
* СЈСТ.2.1.3. Разуме основни смисао и главне информације из споријих, јасно артикулисаних монолошких излагања и прича о познатим и узрасно адекватним темама.
* СЈСТ.2.1.4. Разуме основни смисао и главне информације из радио и телевизијских
* емисија о познатим и узрасно адекватним темама, уколико се говори споро и разговетно.
* СЈСТ.2.1.5. Разуме општи смисао и фреквентне фразе и изразе једноставнијих текстова из савремене музике.

НАПРЕДНИ НИВО

* СЈСТ.3.1.1. Разуме информације из дужег контекста које се односе на потребе и интересовања ученика.
* ССЈТ.3.1.2. Разуме основни смисао и главне информације у аутентичном разговору два или више (са)говорника, уколико се говори разговетно и умереним темпом.
* СЈСТ.3.1.3. Разуме основни смисао и главне информације јасно артикулисаних излагања, прича, презентација и предавања на узрасно адекватне и блиске теме.
* СЈСТ.3.1.4. Разуме основни садржај информативних и других емисија електронских медија.
* СЈСТ.3.1.5. Разуме стручна упутства из области за које показује интересовање, изговорена стандардним језиком, нормалним темпом.
* СЈСТ.3.1.6. Разуме општи смисао и већину фраза и израза сложенијих текстова из савремене музике.

УСМЕНО ИЗРАЖАВАЊЕ (ГОВОР)

ОСНОВНИ НИВО

* СЈСТ.1.1.7. Артикулише гласове и речи српског језика (уз могућу јачу интерференцију фонетско-фонолошког система матерњег језика).
* СЈСТ.1.1.8. Говори спорим темпом.
* СЈСТ.1.1.9. Користи ограничени фонд основних речи и једноставних израза стандардног српског језика у складу с узрастом, које употребљава у познатим, конкретним ситуацијама.
* СЈСТ.1.1.10. Употребљава ограничен број једноставних, увежбаваних граматичких форми.
* СЈСТ.1.1.11.Користи просте реченице и сведене исказе научене на моделима ситуационих оквира.

СРЕДЊИ НИВО

* СЈСТ.2.1.6. Артикулише гласове српског језика уз могућу слабију интерференцију.
* СЈСТ.2.1.7. Говори споријим темпом.
* СЈСТ.2.1.8. Говори непрекидно неколико реченица на дату тему и учествује у разговору
* СЈСТ.2.1.9. Користи шири фонд основних речи и једноставнијих израза стандардног српског језика у складу с узрастом, које употребљава у познатим и специфичним ситуацијама.
* СЈСТ.2.1.10. Користи сложеније реченичне структуре.

НАПРЕДНИ НИВО

* СЈСТ.3.1.7. Правилно артикулише гласове српског језика поштујући реченичну интонацију.
* СЈСТ.3.1.8. Располаже фондом речи и граматичких конструкција стандардног српског језика неопходних за комуникацију.
* СЈСТ.3.1.9. Користи ограничен број синонима.
* СЈСТ.3.1.10. Користи сложене реченичне структуре.

ПИСАНО ИЗРАЖАВАЊЕ

ОСНОВНИ НИВО

* СЈСТ.1.1.12. Познаје и користи ћириличке и латиничке графеме.
* СЈСТ.1.1.13. Попуњава обрасце, упитнике и табеле уносећи своје или податке својих ближњих.
* СЈСТ.1.1.14. Пише краће белешке о важним информацијама и тренутним потребама.
* СЈСТ.1.1.15. Писаним путем доставља/тражи основне информације о себи/другима.
* СЈСТ.1.1.16. Кратким исказима се захваљује, извињава или честита писаним путем (нпр.: честитке, СМС, имејл, објаве на друштвеним мрежама).
* СЈСТ.1.1.17. Пише кратак текст са неколико повезаних краћих исказа.

СРЕДЊИ НИВО

* СЈСТ.2.1.11. Писаним путем изности/захтева детаљније информације, обавештења или податке о себи и другима.
* СЈСТ.2.1.13. Пише једноставније текстове (писма, поруке, мејлове) путем којих договара или планира друштвене активности и обавезе.
* СЈСТ.2.1.14.Пише кратак текст о себи, другим личностима и важним догађајима из непосредног окружења.
* СЈСТ.2.1.15. Креира писане садржаје о личним искуствима и догађајима из садашњости или прошлости користећи једноставније језичке структуре и увежбану лексику.

НАПРЕДНИ НИВО

* СЈСТ.3.1.11.Користећи једноставна језичка средства, саставља писма потпунијег садржаја о актуелним узрасним темама и размењује их са пријатељима и познаницима.
* СЈСТ.3.1.12. Пише о себи и релевантим друштвеним темама износећи своја запажања и осећања користећи више логички повезаних реченица.
* СЈСТ.3.1.13. Пише дескриптивне и наративне текстове о разним активностима и догађајима из садашњости и прошлости користећи сложеније језичке структуре и адекватну лексику.
* СЈСТ.3.1.14. Креира кратке писмене саставе/приче од понуђеног језичког материјала о узрасно адекватној теми.
* СЈСТ.3.1.15. Писаним путем својим речима препричава одслушан/прочитан текст, ослањајући се минимално на језичка средства која се у њему појављују.
* СЈСТ.3.1.16. Писаним путем презентује и објашњава податке из табела, графикона, информатора и сл. у виду кратких извештаја о задатој теми.

ЧИТАЊЕ И РАЗУМЕВАЊЕ ПРОЧИТАНОГ

ОСНОВНИ НИВО

* СЈСТ.1.1.18. Разуме кратке писане текстове у вези са темама које су предвиђене за почетни ниво учења, на ћириличком и латиничком писму.
* СЈСТ.1.1.19. Разуме једноставне краће текстове, писане у дијалошкој или монолошкој форми, у вези са блиским темама.
* СЈСТ.1.1.20. Разуме кратке поруке које се односе на једноставне информације и непосредно окружење.
* СЈСТ.1.1.21. Разуме кратка, појединачна упутства која се тичу његових непосредних потреба, уколико укључују визуелне елементе.

СРЕДЊИ НИВО

* СЈСТ.2.1.16. Разуме краће текстове писане било ћириличким било латиничким писмом.
* СЈСТ.2.1.17. Може да нађе предвидљиве информације у свакодневним линеарним и нелинеарним текстовима (нпр. списак обавеза у школи, распоред часова, ред вожње, ценовник и др).
* СЈСТ.2.1.18. Разуме краће поруке личне природе са неколико релевантних информација (нпр. СМС, писма, мејлови и др.)
* СЈСТ.2.1.19. Разуме упутства која се тичу непосредних потреба (оријентација у простору, употреба апарата, правило игре), праћена визуелним елементима.
* СЈСТ.2.1.20. Разуме најопштији смисао једноставних књижевних текстова прилагођених узрасту и интересовањима.

НАПРЕДНИ НИВО

* СЈСТ.3.1.17. Разуме општи смисао сложенијих текстова о различитим темама и може да пронађе већину релевантних информација у таквим текстовима.
* СЈСТ.3.1.18. Разуме упутства у вези са сналажењем на јавним местима.
* СЈСТ.3.1.19. Разуме садржај и по информативних текстова примерених узрасту.
* СЈСТ.3.1.20. Разуме садржај нелинеарних текстова примерених узрасту и интересовањима.
* СЈСТ. 3.1.21. Разуме информације, главне идеје и поруке књижевних текстова примерених узрасту.

МЕДИЈАЦИЈА

(УМЕЋЕ ИНТЕРАКЦИЈЕ И УМЕЋЕ ЈЕЗИЧКОГ ПОСРЕДОВАЊА)

ОСНОВНИ НИВО

* СЈСТ.1.1.22. На свом матерњем језику преноси саговорнику (који говори исти језик) општи смисао јавних натписа опште информативне природе (плаката, транспарената, јеловника...)
* СЈСТ.1.1.23. На свом матерњем језику саопштава основну тему и најопштији садржај кратког усменог исказа датог на српском језику.
* СЈСТ.1.1.24. На свом матерњем језику саопштава основну тему и најопштији садржај кратког писаног текста датог на страном језику.

СРЕДЊИ НИВО

* СЈСТ. 2.1.21. На свом матерњем језику преноси саговорнику (који говори исти језик) општи смисао и појединачне информације краћих и једноставних писаних текстова опште информативне природе.
* СЈСТ.2.1.22. На свом матерњем језику саопштава основну тему и најважније информације краћег усменог исказа датог на српском језику.
* СЈСТ.2.1.23. На свом матерњем језику саопштава основну тему и најважније информације краћег писаног текста датог на српском језику.

НАПРЕДНИ НИВО

* СЈСТ.3.1.22. На српском језику саопштава саговорнику (који говори исти језик) најједноставније информације коју је тражио од трећег лица (назив улице, број линије у градском саобраћају, цену).
* СЈСТ.3.1.23. На свом матерњем језику саопштава основну тему и појединачне информације нешто опширнијег усменог исказа, примереног узрасту и интересовањима.
* СЈСТ.3.1.24. На свом матерњем језику преноси саговорнику тему, кратак садржај и главне информације из краћих и једноставнијих писаних текстова (новинских и књижевних), примерених узрасту и интересовањима датих на српском језику.
* СЈСТ.3.1.25. На српском језику саопштава једноставније информације добијене од трећег лица у вези с блиским комуникативним ситуацијама и познатим темама.
* СЈСТ.3.1.26. На матерњем језику преноси информације, упутства, молбе, савете и сл. добијене од трећег лица.

1. ЛИНГВИСТИЧКА КОМПЕТЕНЦИЈА

ОСНОВНИ НИВО

* СЈСТ.1.2.1. Правилно пише елементарне и најфреквентије лексеме.
* СЈСТ.1.2.2. Повезује гласове и начин њиховог записивања у увежбаним речима.
* СЈСТ.1.2.3. Препознаје и разумљиво изговара једноставније гласове и најчешће гласовне групе и познаје основне интонацијске схеме (нарочито упитну).
* СЈСТ.1.2.4. Правилно записује познату лексику.
* СЈСТ.1.2.5. Познаје и користи ограничен број фреквентних морфолошких облика и синтаксичких структура у оквиру наученог репертоара језичких средстава.
* СЈСТ.1.2.6. Користи елементарне и најфреквентније речи и изразе за обављање основних комуникативних активности.

СРЕДЊИ НИВО

* СЈСТ.2.2.1. Препознаје и разумљиво изговара већину гласова и гласовних група, уз одређена прозодијска ограничења (акценти, интонација, дужина).
* СЈСТ.2.2.2. Исправно записује гласове и гласовне комбинације унутар најфреквентијих лексема уз примену неких најосновнијих правописних правила.
* СЈСТ.2.2.3. Познаје и користи једноставније граматичке елементе и конструкције.
* СЈСТ.2.2.4. Поседује ограничени репертоар готових израза за исказивање свакодневних конкретних активности и потреба.
* СЈСТ.2.2.5. Писаним путем користи ограничени репертоар готових израза и вишечланих конструкција за исказивање свакодневних конкретних активности и потреба.

НАПРЕДНИ НИВО

* СЈСТ.3.2.1. Пише речи, изразе и краће реченице уз минималне ортографске неправилности које не ремете разумевање датог записа.
* СЈСТ.3.2.2. Познаје и примењује фреквентна правописна правила при креирању реченица и реченичних конструкција.
* СЈСТ.3.2.3. Углавном коректно изговара све гласове и гласовне групе, чак и у тежим комбинацијама гласова, уз поштовање акцентаско-интонацијских правила или уз мање неправилности које не угрожавају разумевање поруке коју жели да саопшти.
* СЈСТ.3.2.4. Користи фреквентне лексичке елементе који се односе на теме и ситуације из његовог непосредног искуства.

1. ИНТЕРКУЛТУРНА КОМПЕТЕНЦИЈА

ОСНОВНИ НИВО

* СЈСТ.1.3.1. Познаје и пише имена држава, места боравка, националности, као и основне појмове из свакодневног живота циљних култура (нпр.: начин исхране, радно време, празници, навике, обичаји, разонода).
* СЈСТ.1.3.2. Познаје неколико знаменитих личности из света циљне културе (уметности, спорта, филма, музике);
* СЈСТ.1.3.3. Наводи и на свом матерњем језику даје основне податке о некој знаменитој личности из света циљне културе, уметности, спорта.
* СЈСТ.1.3.4. Познаје неколико најпознатијих остварења из циљне културе (уметности, филма, спорта, музике);
* СЈСТ.1.3.5. Наводи и описује на свом матерњем језику неколико знаменитих места за које показује интересовање.

СРЕДЊИ НИВО

* СЈСТ.2.3.1. Познаје основне елементе у области умећа живљења (начин обраћања и поздрављања, тачност, конвенције и сл.).
* СЈСТ.2.3.2. Препознаје најкритичније обрасце понашања које је непримерено/неприкладно у контексту циљних култура.
* СЈСТ.2.3.3. Препознаје најчешће стереотипе у вези са својом и циљним културама.
* СЈСТ.2.3.4. Препознаје да постоји повезаност појава из прошлости са појавама из садашњости циљних култура.
* СЈСТ.2.3.5. Представља и укратко описује на српском језику неколико познатих личности и појава из циљних култура, као и оне за које показује интересовање.

НАПРЕДНИ НИВО

* СЈСТ.3.3.1. Разуме основне сличности и разлике између своје и циљних култура у различитим аспектима свакодневног живота и прихвата постојање разлика.
* СЈСТ.3.3.2. Правилно пише пуна имена држава, места боравка, националности, називе празника уз познавање елементарних правописних правила (употреба великог слова).
* СЈСТ.3.3.3. Пише краће смислене и занимљиве компаративне текстове са основним подацима и занимљивостима о држави, народима и основним појавама из свакодневног живота циљних култура (нпр.: начин исхране, радно време, навике, празници, обичаји, разонода).
* СЈСТ.3.3.4. Примењује неке основне елементе у области умећа живљења (нпр. начин обраћања и поздрављања).
* СЈСТ.3.3.5. Разуме и избегава основне облике непримереног/неприкладног понашања у контексту циљних култура.
* СЈСТ.3.3.6. Препознаје утицај неколико најзначајнијих личности и дела из друштвене и уметничке историје циљних култура у свету, које доводи у везу са друштвеним и уметничким појавама из своје историје и обрнуто.